Βρυξέλλες, 5.2.2010

COM(2010)12 τελικό

2010/0004 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις χρηματοδοτικές συνεισφορές της Ευρωπαϊκής Ένωσης στο Διεθνές Ταμείο για την Ιρλανδία (2007-2010)

ΑΙΤΙΟΛΟΓΙΚΗ ΕΚΘΕΣΗ

Περιεχόμενο της πρότασης

- Αιτιολόγηση και στόχοι της πρότασης

Η Ευρωπαϊκή Ένωση χορηγεί χρηματοδοτικές συνεισφορές στο Διεθνές Ταμείο για την Ιρλανδία (ΔΤΙ) από το 1989. Για την περίοδο 2005-2006 ανελήφθησαν από τον κοινοτικό προϋπολογισμό 15 εκατ. ευρώ για καθένα από τα έτη 2005 και 2006 σύμφωνα με τον κανονισμό (ΕΚ) αριθ. 177/2005 του Συμβουλίου, της 24ης Ιανουαρίου 2005, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία[1]. Ο εν λόγω κανονισμός εξέπνευσε στις 31 Δεκεμβρίου 2006 και αντικαταστάθηκε από τον κανονισμό (ΕΚ) αριθ. 1968/2006 του Συμβουλίου, της 21ης Δεκεμβρίου 2006, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2007-2010)[2]. Ο κανονισμός εκδόθηκε, όπως όλοι οι προηγούμενοι κανονισμοί, βάσει του πρώην άρθρου 308 της συνθήκης για την ίδρυση της Ευρωπαϊκής Κοινότητας.

Το Ευρωπαϊκό Κοινοβούλιο ήταν της γνώμης ότι ο κανονισμός έπρεπε να έχει εκδοθεί δυνάμει του πρώην άρθρου 159 παράγραφος 3 της συνθήκης για την ίδρυση της Ευρωπαϊκής Κοινότητας (νέο άρθρο 175 της συνθήκης για τη λειτουργία της Ευρωπαϊκής Ένωσης) και για το λόγο αυτό άσκησε προσφυγή ακυρώσεως[3] στο Δικαστήριο. Το Δικαστήριο εξέδωσε την απόφασή του στις 3 Σεπτεμβρίου 2009 σύμφωνα με την οποία και τα δύο άρθρα 159 παράγραφος 3 και 308 έπρεπε να αποτελέσουν τη νομική βάση του κανονισμού και για το λόγο αυτό ακύρωσε τον κανονισμό (ΕΚ) αριθ.1968/2006 και ζήτησε από τα θεσμικά όργανα να εκδώσουν κανονισμό αντικατάστασης με διττή νομική βάση.

Η Ευρωπαϊκή Επιτροπή εφαρμόζοντας την απόφαση του Δικαστηρίου υποβάλλει νέα πρόταση κανονισμού.

Αντίθετα από τον ακυρωθέντα κανονισμό, η πρόταση νέου κανονισμού συμπεριλαμβάνει στις αιτιολογικές σκέψεις τη διττή νομική βάση. Όλα τα άρθρα παραμένουν ως έχουν εκτός από το άρθρο 12 που προβλέπει την αναδρομική ισχύ του άρθρου 6, δεδομένου ότι στον ακυρωθέντα κανονισμό το εν λόγω άρθρο προέβλεπε την υποβολή στην Επιτροπή στρατηγικής για τη διακοπή των δραστηριοτήτων του Ταμείου, έως τον Ιούνιο του 2008. Η εν λόγω στρατηγική για την παύση των δραστηριοτήτων υποβλήθηκε πράγματι στην Επιτροπή και εγκρίθηκε.

- Γενικό πλαίσιο

Το Διεθνές Ταμείο για την Ιρλανδία (ΔΤΙ) συνεστήθη το 1986 με σκοπό να συμβάλει στην εφαρμογή του άρθρου 10(α) της αγγλο-ιρλανδικής συμφωνίας της 15ης Νοεμβρίου 1985, στο οποίο προβλέπεται ότι « οι δύο κυβερνήσεις θα συνεργάζονται για την προώθηση της οικονομικής και κοινωνικής ανάπτυξης εκείνων των περιοχών και των δύο μερών της Ιρλανδίας, που έχουν πληγεί περισσότερο από τις συνέπειες της αστάθειας των πρόσφατων ετών, και θα διερευνήσουν τη δυνατότητα να εξασφαλίσουν, για το έργο αυτό, τη διεθνή υποστήριξη ».

Οι στόχοι του ΔΤΙ είναι «η προώθηση της οικονομικής και κοινωνικής προόδου και η ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία»[4].

Μετά από τις αρχικές συνεισφορές που χορήγησαν οι Ηνωμένες Πολιτείες και άλλες χώρες, η Ευρωπαϊκή Ένωση, αναγνωρίζοντας το γεγονός ότι οι στόχοι του ΔΤΙ αντανακλούσαν τους επιδιωκόμενους από την ίδια στόχους, επιδίωξε να παράσχει την έμπρακτη υποστήριξή της στην πρωτοβουλία αυτή. Η χρηματοδότηση της ΕΕ αντιπροσώπευε το 2008 το 58 % των ετήσιων συνεισφορών σ' αυτό το Tαμείο και το 40 % των μέχρι τότε σωρευτικών συνεισφορών. Η Επιτροπή αντιπροσωπεύεται από έναν παρατηρητή σε όλες τις συνεδριάσεις του Συμβουλίου του ΔΤΙ, από τις αρχές του 1989.

Με την πάροδο των ετών το πολιτικό σκηνικό στην περιοχή άλλαξε. Το 1994 οι βασικές παραστρατιωτικές ομάδες εξήγγειλαν κατάπαυση του πυρός και τον Απρίλιο του 1998 με τη συμφωνία του Μπέλφαστ («της Μεγάλης Παρασκευής») δρομολογήθηκε πολιτική ρύθμιση για την ειρηνευτική διαδικασία, που περιελάμβανε τη μεταβίβαση εξουσιών σε μια Συνέλευση της Βόρειας Ιρλανδίας και σε μια Εκτελεστική Επιτροπή, οι οποίες συγκροτήθηκαν στα τέλη του 1999. Ωστόσο, αφενός, υπάρχει ακόμη σημαντικός αριθμός περιστατικών που αφορούν την ασφάλεια και συνδέονται με θρησκευτικά κίνητρα και αφετέρου ο ψυχολογικός και φυσικός διχασμός των κύριων κοινοτήτων γνωρίζει έξαρση. Παρόλο που έχει σημειωθεί σημαντική πρόοδος την τελευταία δεκαετία, το γεγονός ότι σε τέσσερις περιπτώσεις αναστάλθηκε η μεταβίβαση εξουσιών καθιστά εμφανείς τις απειλές και την αβεβαιότητα που περιβάλλει την ειρηνευτική διαδικασία σε αυτήν την περιοχή.

Στο πλαίσιο αυτό, η οικονομική και κοινωνική ανάπτυξη που στηρίζει την ειρήνη και τη συμφιλίωση σε τοπικό επίπεδο αποτελεί μια μακρόπνοη διαδικασία.

Το Διεθνές Ταμείο έχει αναγνωρίσει ότι το υπάρχον επίπεδο διεθνούς στήριξης δεν μπορεί να διατηρηθεί επ’αόριστον και αποφάσισε να μη ζητήσει χρηματοδοτικές συνεισφορές από τους δωρητές μετά το 2010. Το 2005 το Ταμείο προέβη σε επανεξέταση των δομών και των προτεραιοτήτων του, ώστε να επανακαθορίσει την αποστολή του υπό το φως της νέας πραγματικότητας και εξέδωσε ένα στρατηγικό πλαίσιο για τον προσανατολισμό της τελευταίας φάσης των δραστηριοτήτων του. Η στρατηγική αυτή φέρει τον τίτλο "Sharing this Space" («Ας μοιραστούμε αυτό το χώρο») και δρομολογεί την τελική φάση των δραστηριοτήτων του Ταμείου (2006 – 2010). Στη διάρκεια αυτής της περιόδου στόχοι του Ταμείου θα είναι οι τομείς με τις μεγαλύτερες ανάγκες και η διασφάλιση της βιωσιμότητας του έργου του σε μακροπρόθεσμο επίπεδο.

- Ισχύουσες διατάξεις στο πεδίο που καλύπτει η πρόταση

Άνευ αντικειμένου.

- Συνοχή με άλλες πολιτικές

Το ΔΤΙ, ως μέσο επίτευξης του στόχου αυτού, συμπληρώνει τις δράσεις που υλοποιούνται βάσει των προγραμμάτων της ΕΕ για την ειρήνη και τη συμφιλίωση στη Βόρειο Ιρλανδία και στην παραμεθόρια περιοχή της Ιρλανδίας ("PEACE I" 1995-1999, "PEACE II" 2000-2006 και "PEACE III" 2007 - 2013).

Αποτελέσματα των διαβουλεύσεων με τα ενδιαφερόμενα μέρη και εκτίμηση των επιπτώσεων

- Διαβουλεύσεις

Άνευ αντικειμένου.

- Απόκτηση και αξιοποίηση εμπειρογνωμοσύνης

Σύμφωνα με τον κανονισμό (ΕΚ) αριθ. 177/2005[5] του Συμβουλίου ο ακυρωθείς κανονισμός είχε συνταχθεί με βάση τη συνοδευτική έκθεση που υποβλήθηκε στην αρμόδια για τον προϋπολογισμό αρχή στην οποία αποτιμούνταν οι δραστηριότητες του ΔΤΙ[6]. Η έκθεση αξιολογούσε τις δραστηριότητες του Ταμείου με βάση την εμπειρογνωμοσύνη της Επιτροπής όσον αφορά την ανάλυση των πληροφοριών και δεδομένων που συλλέγονται από:

- τη διαρκή παρακολούθηση του Ταμείου από την Επιτροπή

- τις επιτόπιες επισκέψεις και επιθεωρήσεις της Επιτροπής κατά τις συναντήσεις του διοικητικού συμβουλίου του ΔΤΙ

- τη διαχείριση του Ταμείου και των σχεδίων

- τις εκθέσεις και τις μελέτες που εκπονούνται από το Ταμείο.

Στην έκθεση αναγνωρίζονταν οι εξαιρετικά αξιόλογες και θετικές ενέργειες του ΔΤΙ για την προάσπιση της ειρήνης και της συμφιλίωσης στην περιοχή και η συνεπακόλουθη εκπλήρωση των στόχων του. Η έκθεση κατέληγε στο συμπέρασμα ότι:

«η Επιτροπή πιστεύει ότι η χρηματοδότηση μετά το 2006 θα πρέπει να παρασχεθεί με βάση τις παρατηρήσεις της παρούσας έκθεσης, οι οποίες θα μπορούσαν να περιληφθούν είτε στο μελλοντικό κανονισμό του Συμβουλίου για την εκ μέρους της ΕΚ συνεισφορά στο ΔΤΙ, είτε σε άλλα κατάλληλα μέσα συνεργασίας μεταξύ της Επιτροπής και του ΔΤI».

- Εκτίμηση των επιπτώσεων

Δεδομένου ότι πρόκειται για κανονισμό αντικατάστασης κατ’εφαρμογή της απόφασης του Δικαστηρίου σχετικά με την επιλογή της νομικής βάσης και λαμβανομένου υπόψη ότι δεν τροποποιείται κανένα άρθρο δεν κρίθηκε αναλογική η διεξαγωγή εκτίμησης επιπτώσεων.

Νομικά στοιχεία της πρότασης

- Νομική βάση

Άρθρα 175 και 352 παράγραφος 1 της συνθήκης για τη λειτουργία της Ευρωπαϊκής Ένωσης

- Επιλογή νομικών μέσων

Το προτεινόμενο μέσο είναι κανονισμός για την αντικατάσταση του ακυρωθέντος με απόφαση του Δικαστηρίου κανονισμού.

Δημοσιονομικές επιπτώσεις

Η πρόταση προβλέπει τη χορήγηση ετήσιας συνεισφοράς της ΕΕ στο ΔΤΙ ύψους 15 εκατομμυρίων ευρώ για περίοδο 4 ετών από το 2007 έως το 2010. Η προτεινόμενη νέα περίοδος θα λήξει επομένως το 2010, τελευταίο έτος κατά το οποίο το Ταμείο θα συνεχίσει να αναζητεί χρηματοδοτικές συνεισφορές από τους δωρητές.

2010/0004 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις χρηματοδοτικές συνεισφορές της Ευρωπαϊκής Ένωσης στο Διεθνές Ταμείο για την Ιρλανδία (2007-2010)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 175 και το άρθρο 352 παράγραφος 1,

την πρόταση της Ευρωπαϊκής Επιτροπής[7],

τη γνώμη της Επιτροπής των Περιφερειών[8],

τη γνώμη της Ευρωπαϊκής Οικονομικής και Κοινωνικής Επιτροπής[9],

Αφού διαβίβασε την πρόταση στα εθνικά κοινοβούλια,

Αποφασίζοντας με τη διαδικασία του άρθρου 294 και του άρθρου 352 παράγραφος 1 της Συνθήκης,

Εκτιμώντας τα ακόλουθα:

(1) Το Διεθνές Ταμείο για την Ιρλανδία (εφεξής «το Ταμείο») ιδρύθηκε το 1986 με τη συμφωνία της 18ης Σεπτεμβρίου 1986, μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία (εφεξής «η συμφωνία») με σκοπό την προώθηση της οικονομικής και κοινωνικής προόδου, και την ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία, υλοποιώντας έναν από τους δεδηλωμένους στόχους της αγγλο-ιρλανδικής συμφωνίας της 15ης Νοεμβρίου 1985.

(2) Η Ένωση, αναγνωρίζοντας ότι οι στόχοι του Ταμείου βρίσκονται σε αντιστοιχία με τους επιδιωκόμενους από την ίδια στόχους, χορηγεί χρηματοδοτικές συνεισφορές στο Ταμείο από το 1989. Για την περίοδο 2005-2006 ανελήφθησαν από τον κοινοτικό προϋπολογισμό 15 εκατ. ευρώ για καθένα από τα έτη 2005 και 2006 σύμφωνα με τον κανονισμό (ΕΚ) αριθ. 177/2005 του Συμβουλίου, της 24ης Ιανουαρίου 2005, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία[10]. Ο εν λόγω κανονισμός εξέπνευσε στις 31 Δεκεμβρίου 2006.

(3) Οι αξιολογήσεις που διενεργήθηκαν σύμφωνα με το άρθρο 5 του κανονισμού του Συμβουλίου (ΕΚ) αριθ. 177/2005 επιβεβαίωσαν την ανάγκη περαιτέρω στήριξης των δραστηριοτήτων του Ταμείου και παράλληλης ενίσχυσης της συνέργειας των στόχων και του συντονισμού με τις παρεμβάσεις των διαρθρωτικών ταμείων, ειδικότερα με το ειδικό πρόγραμμα για την ειρήνη και τη συμφιλίωση στη Βόρειο Ιρλανδία και στις παραμεθόριες κομητείες της Ιρλανδίας (εφεξής «το πρόγραμμα PEACE») το οποίο συγκροτήθηκε βάσει του κανονισμού (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία[11].

(4) Η ειρηνευτική διαδικασία στη Βόρεια Ιρλανδία επιβάλλει τη συνέχιση της παροχής στήριξης από την Ένωση στο Ταμείο και μετά τις 31 Δεκεμβρίου 2006. Σε αναγνώριση των ιδιαίτερων προσπαθειών που καταβάλλονται για την ειρηνευτική διαδικασία, χορηγήθηκε στο πρόγραμμα PEACE πρόσθετη υποστήριξη από τα διαρθρωτικά ταμεία για την περίοδο 2007 έως 2013, σύμφωνα με το άρθρο 22 του παραρτήματος II του κανονισμού (ΕΚ) αριθ. 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999[12].

(5) Στη συνεδρίασή του στις Βρυξέλλες στις 15 και 16 Δεκεμβρίου 2005, το Ευρωπαϊκό Συμβούλιο κάλεσε την Επιτροπή να λάβει τα αναγκαία μέτρα προκειμένου η Ένωση να συνεχίσει να παρέχει στήριξη στο Ταμείο καθώς εισέρχεται στην κρίσιμη τελική φάση των εργασιών του έως το 2010.

(6) Ο κύριος σκοπός του παρόντος κανονισμού είναι να στηρίξει την ειρήνευση και τη συμφιλίωση μέσω ενός φάσματος δραστηριοτήτων ευρύτερων από εκείνες που καλύπτονται από τα διαρθρωτικά ταμεία, και οι οποίες υπερβαίνουν το πεδίο εφαρμογής της πολιτικής της Ένωσης σχετικά με την οικονομική και κοινωνική συνοχή.

(7) Οι συνεισφορές της Ένωσης στο Ταμείο θα πρέπει να λάβουν τη μορφή χρηματοδοτικών συνεισφορών για τα έτη 2007, 2008, 2009 και 2010 , και επομένως να λήξουν ταυτόχρονα με την παύση των δραστηριοτήτων του Ταμείου.

(8) Όσον αφορά την κατανομή των συνεισφορών της Ένωσης, το Ταμείο θα πρέπει να δίδει προτεραιότητα σε σχέδια διασυνοριακού χαρακτήρα ή σε σχέδια που διεξάγονται στο έδαφος της Ένωσης, κατά τρόπο ώστε να συμπληρώνονται οι δραστηριότητες που χρηματοδοτούνται από το πρόγραμμα PEACE κατά το διάστημα 2007 έως 2010.

(9) Βάσει της συμφωνίας, όλοι οι συνεισφέροντες οικονομικά στο Ταμείο συμμετέχουν ως παρατηρητές στις συνεδριάσεις του διοικητικού συμβουλίου του Διεθνούς Ταμείου για την Ιρλανδία.

(10) Είναι απαραίτητο να εξασφαλιστεί ο κατάλληλος συντονισμός μεταξύ των δραστηριοτήτων του Ταμείου και εκείνων που χρηματοδοτούνται από τα διαρθρωτικά ταμεία βάσει του άρθρου 175 της Συνθήκης, και ιδίως του προγράμματος PEACE.

(11) Στον παρόντα κανονισμό περιλαμβάνεται ποσό δημοσιονομικής αναφοράς, κατά την έννοια του σημείου 38 της διοργανικής συμφωνίας της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[13], για ολόκληρη τη διάρκεια ισχύος του προγράμματος, χωρίς με αυτό να θίγονται οι εξουσίες της αρμόδιας για τον προϋπολογισμό αρχής, όπως καθορίζονται στη Συνθήκη.

(12) Το ύψος των συνεισφορών της Ένωσης προς το Ταμείο θα πρέπει να ανέρχεται σε 15 εκατ. ευρώ για καθένα από τα έτη 2007, 2008, 2009 και 2010 εκφραζόμενο σε τρέχουσες αξίες.

(13) Η στρατηγική του Ταμείου που δρομολογήθηκε για την τελική φάση των δραστηριοτήτων του (2006-2010) και που ονομάζεται "Sharing this Space" («Ας μοιραστούμε αυτό το χώρο») επικεντρώνεται σε τέσσερις βασικούς τομείς: δημιουργία θεμελίων για συμφιλίωση στις πλέον περιθωριοποιημένες κοινότητες, δημιουργία γεφυρών για επαφή ανάμεσα στις διαιρεμένες κοινότητες, πρόοδος προς την κατεύθυνση μιας κοινωνίας με μεγαλύτερο βαθμό ενσωμάτωσης, και δημιουργία κληρονομιάς. Κατά συνέπεια, ο τελικός σκοπός του Ταμείου και του παρόντος κανονισμού είναι να ενθαρρυνθεί η συμφιλίωση μεταξύ των κοινοτήτων.

(14) Η στήριξη της Ένωσης θα συμβάλλει στην ενίσχυση της αλληλεγγύης μεταξύ των κρατών μελών και μεταξύ των λαών τους.

(15) Η παρεχόμενη από το Ταμείο συνδρομή θα θεωρείται αποτελεσματική μόνο εφόσον επιφέρει αειφόρο οικονομική και κοινωνική βελτίωση και δεν χρησιμοποιείται για να υποκαθιστά άλλες δημόσιες ή ιδιωτικές δαπάνες.

(16) Ο κανονισμός (ΕΚ) αριθ.1968/2006, της 21ης Δεκεμβρίου 2006, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2007 με 2010)[14] καθιέρωσε το ποσό δημοσιονομικής αναφοράς για την υλοποίηση του Ταμείου για την περίοδο 2007 έως 2010.

(17) Με την απόφασή του της 3ης Σεπτεμβρίου 2009 στην υπόθεση C-166/07 ( Eυρωπαϊκό Κοινοβούλιο κατά Συμβουλίου και Επιτροπής) [15], το Δικαστήριο των Ευρωπαϊκών Κοινοτήτων ακύρωσε τον κανονισμό (ΕΚ) αριθ. 1968/2006, επειδή βασιζόταν μόνο στο άρθρο 308 της συνθήκης για την ίδρυση της Ευρωπαϊκής Κοινότητας. To Δικαστήριο αποφάνθηκε ότι το άρθρο 159 παράγραφος 3 και το άρθρο 308 της συνθήκης για την ίδρυση της Ευρωπαϊκής Κοινότητας αποτελούν την κατάλληλη νομική βάση. Ωστόσο, το Δικαστήριο αποφάνθηκε, επίσης, ότι τα αποτελέσματα του κανονισμού (ΕΚ) αριθ. 1968/2006 διατηρούνται έως την έναρξη ισχύος, εντός ευλόγου περιόδου, ενός νέου κανονισμού που θα εκδοθεί με την κατάλληλη νομική βάση και ότι η ακύρωση του κανονισμού (ΕΚ) αριθ. 1968/2006 δεν θα πρέπει να επηρεάσει την εγκυρότητα των πληρωμών που έχουν πραγματοποιηθεί ή των δεσμεύσεων που έχουν αναληφθεί βάσει του εν λόγω κανονισμού,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ποσό δημοσιονομικής αναφοράς για την υλοποίηση του Διεθνούς Ταμείου για την Ιρλανδία (εφεξής «το Ταμείο») για την περίοδο 2007-2010 ανέρχεται σε 60 εκατ. ευρώ.

Η αρμόδια για τον προϋπολογισμό αρχή εγκρίνει ετήσιες πιστώσεις εντός των ορίων του δημοσιονομικού πλαισίου.

Άρθρο 2

Οι συνεισφορές χρησιμοποιούνται από το Ταμείο βάσει της συμφωνίας της 18ης Σεπτεμβρίου 1986 μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία (εφεξής «η Συμφωνία»).

Όσον αφορά την κατανομή των συνεισφορών, το Ταμείο δίδει προτεραιότητα σε σχέδια διασυνοριακού χαρακτήρα ή σε σχέδια που διεξάγονται στο έδαφος της Ένωσης, κατά τρόπο ώστε να συμπληρώνονται οι δραστηριότητες που χρηματοδοτούνται από τα διαρθρωτικά ταμεία, και ειδικά αυτών του προγράμματος PEACE για τη Βόρεια Ιρλανδία και τις παραμεθόριες κομητείες της Ιρλανδίας (στο εξής «πρόγραμμα PEACE»).

Οι συνεισφορές χρησιμοποιούνται έτσι ώστε να επιφέρουν αειφόρο οικονομική και κοινωνική βελτίωση στις συγκεκριμένες περιοχές. Δεν χρησιμοποιούνται για να υποκαθιστούν άλλες δημόσιες ή ιδιωτικές δαπάνες.

Άρθρο 3

Η Επιτροπή εκπροσωπεί την Ένωση, με την ιδιότητα του παρατηρητή, στις συνεδριάσεις του διοικητικού συμβουλίου του Ταμείου.

Το Ταμείο εκπροσωπείται, με την ιδιότητα του παρατηρητή, στις συνεδριάσεις της επιτροπής παρακολούθησης του προγράμματος PEACE, και όπου χρειάζεται, στις άλλες παρεμβάσεις των διαρθρωτικών ταμείων.

Άρθρο 4

Η Επιτροπή, σε συνεργασία με το διοικητικό συμβούλιο του Ταμείου, καθορίζει τις κατάλληλες διαδικασίες για την ενίσχυση του συντονισμού σε όλα τα επίπεδα μεταξύ του Ταμείου και των διαχειριστικών οργάνων και των φορέων υλοποίησης που έχουν συσταθεί βάσει των οικείων παρεμβάσεων των διαρθρωτικών ταμείων, ιδίως βάσει του προγράμματος PEACE.

Άρθρο 5

Η Επιτροπή, σε συνεργασία με το διοικητικό συμβούλιο του Ταμείου, καθορίζει τις κατάλληλες διαδικασίες προβολής και ενημέρωσης, προκειμένου να προβάλλεται η συμμετοχή της Ένωσης στα σχέδια που χρηματοδοτούνται από το Ταμείο.

Άρθρο 6

Το αργότερο έως τις 30 Ιουνίου 2008, το Ταμείο πρέπει να υποβάλει στην Επιτροπή τη στρατηγική του για την παύση των δραστηριοτήτων του, που πρέπει να περιλαμβάνει:

α) σχέδιο δράσης με τις προβλεπόμενες πληρωμές και μια προβλεπόμενη ημερομηνία διάλυσης·

β) μια διαδικασία αποδέσμευσης·

γ) τη διαχείριση τυχόν υπολειμματικών ποσών και τόκων που προκύπτουν κατά την παύση λειτουργίας του Ταμείου.

Οι επόμενες πληρωμές στο Ταμείο εξαρτώνται από την έγκριση από την Επιτροπή της στρατηγικής παύσης των δραστηριοτήτων του. Εάν η στρατηγική για την παύση των δραστηριοτήτων του δεν υποβληθεί έως τις 30 Ιουνίου 2008, οι πληρωμές στο Ταμείο διακόπτονται έως την παραλαβή της στρατηγικής.

Άρθρο 7

1. Η Επιτροπή διαχειρίζεται την καταβολή των συνεισφορών.

Με την επιφύλαξη της παραγράφου 2, η ετήσια συνεισφορά καταβάλλεται σε δόσεις ως εξής:

α) μια πρώτη προκαταβολή ύψους 40% καταβάλλεται αφού η Επιτροπή λάβει γραπτή δέσμευση, υπογεγραμμένη από τον πρόεδρο του διοικητικού συμβουλίου του Ταμείου, σύμφωνα με την οποία το Ταμείο συμμορφώνεται με τους όρους για τη χορήγηση της συνεισφοράς που καθορίζονται στον παρόντα κανονισμό,

β) μια δεύτερη προκαταβολή ύψους 40% καταβάλλεται έξι μήνες αργότερα,

γ) Η τελική πληρωμή του υπολοίπου 20% καταβάλλεται αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του Ταμείου και τους ελεγμένους λογαριασμούς για το εν λόγω έτος.

2. Πριν καταβάλλει μία δόση, η Επιτροπή αξιολογεί τις οικονομικές ανάγκες του Ταμείου, με βάση το διαθέσιμο υπόλοιπο του Ταμείου κατά τον προγραμματισθέντα για κάθε πληρωμή χρόνο. Εάν, από την αξιολόγηση, προκύψει ότι οι οικονομικές ανάγκες του Ταμείου δεν δικαιολογούν καταβολή μιας από τις εν λόγω δόσεις, η σχετική πληρωμή αναστέλλεται. Η Επιτροπή επανεξετάζει αυτή την απόφαση με βάση τις νέες πληροφορίες που παρέχει το Ταμείο και επαναλαμβάνει τις πληρωμές όταν κρίνει ότι είναι δικαιολογημένες.

Άρθρο 8

Συνεισφορά από το Ταμείο μπορεί να χορηγηθεί για μία δράση η οποία λαμβάνει ή πρόκειται να λάβει οικονομική ενίσχυση βάσει παρεμβάσεων των διαρθρωτικών ταμείων, μόνον εφόσον το ποσό αυτής της οικονομικής ενίσχυσης μαζί με το 40% της συνεισφοράς από το Ταμείο δεν υπερβαίνουν το 75% του συνολικού επιλέξιμου κόστους της εν λόγω δράσης.

Άρθρο 9

Μια τελική έκθεση υποβάλλεται στην Επιτροπή έξι μήνες πριν από την ημερομηνία διάλυσης που προβλέπεται στη στρατηγική παύσης λειτουργίας, η οποία αναφέρεται στο άρθρο 6 παράγραφος 1 στοιχείο α), ή έξι μήνες μετά την τελευταία πληρωμή της Ένωσης, ανάλογα με το ποιο συμβαίνει πρώτο, και πρέπει να περιλαμβάνει όλες τις αναγκαίες πληροφορίες οι οποίες θα επιτρέψουν στην Επιτροπή θα αξιολογήσει την υλοποίηση της συνδρομής και την επίτευξη των στόχων.

Άρθρο 10

Η συνεισφορά για το τελευταίο έτος καταβάλλεται σύμφωνα με την ανάλυση των χρηματοδοτικών αναγκών που αναφέρονται στο άρθρο 7 παράγραφος 2 και με την προϋπόθεση ότι στις επιδόσεις του Ταμείου τηρείται η στρατηγική παύσης των δραστηριοτήτων του που προβλέπεται στο άρθρο 6.

Άρθρο 11

Η τελική ημερομηνία επιλεξιμότητας των δαπανών είναι η 31η Δεκεμβρίου 2013.

Άρθρο 12

Ο παρών κανονισμός αρχίζει να ισχύει την […] ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Το άρθρο 6 εφαρμόζεται από την 1η Ιανουαρίου 2007.

Ο παρών κανονισμός εκπνέει στις 31 Δεκεμβρίου 2010.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος […] […]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: REGIO Δραστηριότητα: Άλλες περιφερειακές δράσεις |

Ονομασια τησ δράσησ: Συνεισφορες της Ένωσησ στο Διεθνεσ Ταμειο για την Ιρλανδια (2007-2010) |

1. ΚΟΝΔΥΛΙΟ (-Α) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ (-ΕΣ)

13.3.12

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Συνολικό κονδύλιο της δράσης (Μέρος B): 60 εκατ. ευρώ για πιστώσεις

2.2. Περίοδος υλοποίησης: 2007-2010

2.3. Συνολική πολυετής εκτίμηση δαπανών:

α) Χρονοδιάγραμμα των Πιστώσεων Αναλήψεων Υποχρεώσεων/Πιστώσεων Πληρωμών (χρηματοδοτική παρέμβαση) (βλέπε σημείο 6.1.1)

εκατ. ευρώ ( 3 δεκαδικά ψηφία )

Έτος [n] 2007 | [n+1] 2008 | [n+2] 2009 | [n+3] 2010 | [n+4] | n + 5 και επόμενα έτη] | Σύνολο |

Πιστώσεις ανάληψης υποχρεώσεων | 15 | 15 | 15 | 15 | 60 |

Πιστώσεις πληρωμών | 15 | 15 | 15 | 15 | 60 |

γ) Τεχνική και Διοικητική Συνδρομή (ΤΔΣ) και Δαπάνη Στήριξης(ΔΣ) (βλέπε σημείο 6.1.2)

Πιστώσεις ανάληψης υποχρεώσεων |

Πιστώσεις πληρωμών |

Μερικό σύνολο α+β |

Πιστώσεις ανάληψης υποχρεώσεων | 15 | 15 | 15 | 15 | 60 |

Πιστώσεις πληρωμών | 15 | 15 | 15 | 15 | 60 |

γ) Συνολικές επιπτώσεις των ανθρώπινων πόρων και άλλων διοικητικών δαπανών στον προϋπολογισμό (βλέπε σημεία 7.2 και 7.3)

Πιστώσεις ανάληψης υποχρεώσεων/ πιστώσεις πληρωμών | 0,042 | 0,042 | 0,042 | 0,042 |

ΣΥΝΟΛΟ α+β+γ |

Πιστώσεις ανάληψης υποχρεώσεων | 15,042 | 15,042 | 15,042 | 15,042 | 60,168 |

Πιστώσεις πληρωμών | 0,042 | 0,042 | 15,042 | 15,042 | 15 | 15 | 60,168 |

2.4. Συμβατότητα με το δημοσιονομικό προγραμματισμό και με τις δημοσιονομικές προοπτικές

Η πρόταση είναι συμβατή με τον ισχύοντα δημοσιονομικό προγραμματισμό.

2.5. Δημοσιονομική επίπτωση στα έσοδα:

Η πρόταση δεν έχει καμία επίπτωση στον προϋπολογισμό (αφορά τεχνικές πτυχές σχετικά με την εφαρμογή του μέτρου).

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

ΜΥΔ | Διαχωρ. | ΟΧΙ | ΟΧΙ | ΟΧΙ | 1Α |

4. ΝOΜΙΚΗ ΒΑΣΗ

Άρθρα 352 παράγραφος 1 και 175 της Συνθήκης.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα παρέμβασης της Ένωσης

5.1.1. Επιδιωκόμενοι στόχοι

Ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία και προώθηση της οικονομικής και κοινωνικής προόδου των δύο κοινοτήτων.

5.1.2. Αιτιολόγηση της δράσης

Η Ευρωπαϊκή Ένωση, αναγνωρίζοντας ότι οι στόχοι του Ταμείου αντικατοπτρίζουν τους δικούς της στόχους, χορήγησε χρηματοδοτικές συνεισφορές στο ΔΤΙ στηρίζοντας την ειρηνευτική διαδικασία από το 1989. Μέχρι σήμερα η ΕΕ έχει διαθέσει 289 εκατομμύρια ευρώ στο Ταμείο.

Κατά τη συνεδρίασή του στις Βρυξέλλες, στις 15 και 16 Δεκεμβρίου 2005, το Ευρωπαϊκό Συμβούλιο κάλεσε την Επιτροπή να προβεί στις αναγκαίες ενέργειες για να συνεχιστεί η υποστήριξη του Ταμείου από την ΕΕ καθώς εισέρχεται στην κρίσιμη τελική φάση των εργασιών του έως το 2010, τελευταίο έτος κατά το οποίο το Ταμείο θα αναζητήσει χρηματοδοτικές συνεισφορές από τους δωρητές του.

Η συνέχιση της συνεισφοράς αυτής για άλλα τέσσερα έτη έως την ολοκλήρωση της λειτουργίας του ΔΤΙ αποδεικνύει τη σαφή υποστήριξη της ΕΕ για την ειρηνευτική διαδικασία στη Βόρεια Ιρλανδία.

5.2. Προβλεπόμενη δράση και λεπτομέρειες υλοποίησης της δημοσιονομικής παρέμβασης

- Ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία και η προώθηση της οικονομικής και κοινωνικής προόδου των δύο κοινοτήτων.

- Το Ταμείο δραστηριοποιείται κυρίως στη Βόρεια Ιρλανδία και στην παραμεθόρια περιοχή της Ιρλανδίας· στοχεύει καθορισμένες μειονεκτικές περιοχές.

- Για λεπτομερή ανάλυση των δραστηριοτήτων του Ταμείου, βλέπε έκθεση της Επιτροπής COM(2006) 563 της 12ης Οκτωβρίου 2006.

5.3. Μέθοδοι εφαρμογής

Κοινή διαχείριση με διεθνείς οργανισμούς.

Η ετήσια συνεισφορά, κατόπιν αξιολόγησης των χρηματοοικονομικών αναγκών του Ταμείου, θα καταβάλλονται κανονικά σε δόσεις ως εξής: η πρώτη προκαταβολή ύψους 40% καταβάλλεται αφού η Επιτροπή λάβει γραπτή δέσμευση, υπογεγραμμένη από τον πρόεδρο του διοικητικού συμβουλίου του Ταμείου, σύμφωνα με τους όρους του κανονισμού του Συμβουλίου· η δεύτερη προκαταβολή ύψους 40 % καταβάλλεται έξι μήνες αργότερα και η τελική πληρωμή του υπολοίπου 20% καταβάλλεται αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του Ταμείου και τους ελεγμένους λογαριασμούς για το εν λόγω έτος.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β - (για ολόκληρη την περίοδο προγραμματισμού)

6.1.1. Χρηματοδοτική παρέμβαση

Πιστώσεις ανάληψης υποχρεώσεων (σε εκατ. ευρώ μέχρι τρίτου δεκαδικού ψηφίου)

Κατανομή | [Έτος n] 2007 | [n+1] 2008 | [n+2] 2009 | [n+3] 2010 | [n+4] | [n+5 και επόμενα έτη] | Σύνολο |

Δράση 1 | 15 | 15 | 15 | 15 | 60 |

Δράση 2 |

κ.λπ. |

ΣΥΝΟΛΟ | 15 | 15 | 15 | 15 | 60 |

6.1.2. Τεχνική και διοικητική συνδρομή, δαπάνες στήριξης και δαπάνες για τις τεχνολογίες της πληροφορίας (πιστώσεις ανάληψης υποχρεώσεων)

Χωρίς αντικείμενο.

6.2. Υπολογισμός του κόστους ανά προβλεπόμενο μέτρο στο μέρος B (για ολόκληρη την περίοδο προγραμματισμού)

Χωρίς αντικείμενο.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Κατηγορίες θέσεων απασχόλησης | Προσωπικό που θα διατεθεί για τη διαχείριση της δράσης με βάση υπάρχοντες και/ή συμπληρωματικούς ανθρώπινους πόρους | Σύνολο | Περιγραφή των καθηκόντων που απορρέουν από τη δράση |

Αριθμός θέσεων μόνιμης απασχόλησης | Αριθμός θέσεων έκτακτης απασχόλησης |

Μόνιμοι ή έκτακτοι υπάλληλοι | Α Β C | 0,2 0,1 | 0,2 0,1 | Αν χρειάζεται, μπορεί να επισυναφθεί λεπτομερέστερη περιγραφή των καθηκόντων. |

Άλλοι ανθρώπινοι πόροι |

Σύνολο | 0,3 | 0,3 |

7.2. Συνολικές δημοσιονομικές επιπτώσεις των ανθρώπινων πόρων

Κατηγορία ανθρώπινων πόρων | Ποσά σε ευρώ | Μέθοδος υπολογισμού * |

Μόνιμοι υπάλληλοι Έκτακτοι υπάλληλοι | 32400 | 0,3 * €108000 |

Άλλοι ανθρώπινοι πόροι (να αναφερθεί η γραμμή του προϋπολογισμού) |

Σύνολο | 32400 |

Οι ανάγκες σε ανθρώπινους και διοικητικούς πόρους καλύπτονται από το κονδύλιο που χορηγείται στην αρμόδια ΓΔ στο πλαίσιο της ετήσιας διαδικασίας κατανομής κονδυλίων λαμβανομένων υπόψη των δημοσιονομικών περιορισμών.

7.3. Άλλες δαπάνες διοικητικής λειτουργίας που απορρέουν από τη δράση

Γραμμή προϋπολογισμού (αριθμός και ονομασία) | Ποσά σε ευρώ | Μέθοδος υπολογισμού |

Συνολικό κονδύλιο (Τίτλος A7) A0701 – Αποστολές A07030 – Συνεδριάσεις A07031 – Επιτροπές υποχρεωτικής γνωμοδότησης A07032 – Επιτροπές μη υποχρεωτικής γνωμοδότησης A07040 – Διασκέψεις A0705 – Μελέτες και παροχή συμβουλών Άλλες δαπάνες (να προσδιοριστούν) Έλεγχος | 8000 1600 | 800 EUR * 10 κατ’ έτος (5 αποστολές των 2 ημερών κατά μέσο όρο) 800 EUR * 2 κατ’ έτος |

Συστήματα πληροφόρησης (A-5001/A-4300) |

Άλλες δαπάνες – Μέρος A (να προσδιοριστούν) |

Σύνολο | 9600 |

Τα ποσά αντιστοιχούν στις συνολικές δαπάνες για δώδεκα μήνες.

I. Ετήσιο σύνολο (7.2 + 7.3) II. Διάρκεια της δράσης III. Συνολικό κόστος της δράσης (I x II) | 42000 ευρώ 4 έτη 168000 ευρώ |

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Η Επιτροπή θα παρακολουθεί τις δραστηριότητες του Ταμείου μέσω της συνεχούς παρουσίας της στο διοικητικό συμβούλιο με την ιδιότητα του παρατηρητή και θα λαμβάνει τα έγγραφα των συνεδριάσεων της συμβουλευτικής επιτροπής του ΔΤΙ. Επιπλέον, οι δραστηριότητες του Ταμείου ελέγχονται από τις υπηρεσίες ελέγχου και λογιστικού ελέγχου της ΓΔ REGIO. Δείκτες των αποτελεσμάτων αποτελούν ο αριθμός και η αξία των σχεδίων που εγκρίνονται από το ΔΤΙ.

Κάθε χρόνο το ΔΤΙ υποβάλλει στην Επιτροπή τους ετήσιους λογαριασμούς του και την έκθεση δραστηριοτήτων του, που πρέπει να ικανοποιούν τις απαιτήσεις της Επιτροπής για να συνεχιστούν οι πληρωμές προς το Ταμείο. Επιπλέον, οι πληρωμές στο Ταμείο εξαρτώνται από την αξιολόγηση των οικονομικών αναγκών του Ταμείου, που διενεργεί η Επιτροπή με βάση τα διαθέσιμα του Ταμείου κατά τον προγραμματισθέντα για κάθε πληρωμή χρόνο.

Το Ταμείο, δεδομένου ότι ολοκληρώνει τον κύκλο ζωής του το 2010, κλήθηκε να υποβάλει στην Επιτροπή στρατηγική για την παύση των δραστηριοτήτων του που έπρεπε πρώτα να εγκριθεί από την Επιτροπή προτού πραγματοποιηθούν άλλες πληρωμές προς όφελός του. Η εν λόγω στρατηγική εγκρίθηκε από την Επιτροπή το Σεπτέμβριο του 2009. Στο πλαίσιο της δέσμης μέτρων για την παύση των δραστηριοτήτων του, το Ταμείο θα υποβάλει όλες τις αναγκαίες πληροφορίες που θα επιτρέψουν στην Επιτροπή να αξιολογήσει την υλοποίηση της συνδρομής και την επίτευξη των στόχων του.

8.2. Αξιολόγηση

Για την αξιολόγηση των δραστηριοτήτων του Ταμείου, βλέπε έκθεση της Επιτροπής COM 563 της 12ης Οκτωβρίου 2006.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η Επιτροπή εκπροσωπείται στο διοικητικό συμβούλιο του Ταμείου και η τελική ετήσια συνεισφορά καταβάλλεται μόνο εφόσον παραληφθεί και γίνει δεκτή η ετήσια έκθεση του Ταμείου και ο έλεγχος των λογαριασμών. Επιπλέον, οι δραστηριότητες του Ταμείου ελέγχονται από τις υπηρεσίες ελέγχου και λογιστικού ελέγχου της ΓΔ REGIO.

[1] ΕΕ L 30 της 3.2.2005, σ. 1-3.

[2] ΕΕ 2006 L409, σ. 86

[3] Υπόθεση C-166/07

[4] Συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας και της κυβέρνησης της Ιρλανδίας σχετικά με το Διεθνές Ταμείο για την Ιρλανδία, 18 Σεπτεμβρίου 1986 (όπως τροποποιήθηκε τελευταία στις 10 Οκτωβρίου 2000)· UK Treaty Series N°58 (1987) Cm 266 / Republic of Ireland N°1 (1986) Cmnd 9908.

[5] ΕΕ L 30 της 3.2.2005, σ. 1-3.

[6] COM (2006)563 της 12.10.2006.

[7] ΕΕ C […]

[8] ΕΕ C […]

[9] ΕΕ C […] .

[10] ΕΕ L 30 της 3.2.2005, σ. 1.

[11] ΕΕ L 161 της 26.06.1999, σ. 1.

[12] ΕΕ L 210 της 31.7.2006, σ. 25.

[13] ΕΕ C 139 της 14.6.2006, σ. 1.

[14] ΕΕ L 409 της 30.12.2006, σ. 86.

[15] Δεν έχει ακόμη δημοσιευτεί.